जगह-जगह लैंडस्लाइड से 45 सड़कें बंद; सिरमौर में गुरुद्वारे की छत गिरी, एक की मौत
हिमाचल प्रदेश में ऑरेंज अलर्ट के बीच बीते 24 घंटे के दौरान कई क्षेत्रों में तेज बारिश हुई। सिरमौर के राजगढ़ में मूसलाधार बारिश के बाद बाजार की सड़कें पानी के तालाब में तब्दील हो गई। मंडी के केन्हवाल गांव को जोड़ने वाली सड़क पर दोपहर के वक्त पूरा पहाड़ गिर गया।
हिमाचल प्रदेश में ऑरेंज अलर्ट के बीच बीते 24 घंटे के दौरान कई क्षेत्रों में तेज बारिश हुई। लैंडस्लाइड होने से करीब 45 सड़कें बंद हो गई। वहीं सड़कें तालाब में तब्दील हो गई। मंडी के केन्हवाल गांव को जोड़ने वाली सड़क पर दोपहर के वक्त पूरा पहाड़ गिर गया।
लैंडस्लाइड की वजह से शाम के वक्त कालका-शिमला फोरलेन भी कुछ देर के लिए बंद रहा। वहीं धर्मपुर-कसौली भी यातायात के लिए लगभग पांच घंटे बंद रही। इसके बाद वैकल्पिक सड़़क सुखी जोहड़ी से कसौली के लिए वाहनों की आवाजाही हुई।
इसके साथ सिरमौर के राजगढ़ में बीती रात 8:30 बजे के करीब गुरुद्वारे की निर्माणाधीन बिल्डिंग की छत गिर गई। जिससे उत्तराखंड के हरिद्वार के एक व्यक्ति की मौत हो गई। जबकि राजस्थान और हरिद्वार का एक-एक व्यक्ति घायल हो गया। बताया जा रहा है कि यहां पुरानी छत को हटाकर नई छत को लगाने का काम चल रहा था।
वहीं बीते कल परवाणू से तीन किलोमीटर के बाद दत्यार के समीप पहाड़ी से काफी मलबा आ गया। वाहनों को दूसरी लेन में डायवर्ट करना पड़ा। चक्की मोड में भी पहाड़ी से मलबा गिर रहा है। शिमला में भी शाम के वक्त कई जगह लैंडस्लाइड हुआ। टुटू में लैंडस्लाइड से कई मकानों को खतरा पैदा हो गया है।
सिरमौर के रेणुकाजी क्षेत्र में भारी बारिश से 2 गौशालाएं गिरने से दो लाख और ददाहू में एक दुकान क्षतिग्रस्त होने से 50 हजार हजार का नुकसान हुआ।
10 जुलाई से भारी बारिश का अलर्ट
मौसम विज्ञान केंद्र शिमला ने अगले चार दिन के लिए भारी बारिश का येलो अलर्ट जारी किया है। 10 जुलाई के लिए भारी बारिश की चेतावनी दी गई है। इसे देखते हुए स्थानीय लोगों सहित पर्यटकों को भी सावधानी बरतने और लैंडस्लाइड संभावित क्षेत्रों में नहीं जाने की सलाह दी गई है।
45 सड़कें बंद
भारी बारिश के बाद प्रदेशभर में करीब 45 सड़कें यातायात के लिए अवरुद्ध हो गई है। बरसात से अब तक 319 करोड़ रुपए की निजी व सरकारी संपत्ति भी तबाह हो गई है। इससे 9 घर पुरी तरह, 48 घर आंशिक, सात दुकानें क्षतिग्रस्त हुई हैं। 353 पालतू मवेशियों की मौत और 28 गौशालाएं भी बरसात में नष्ट हुई हैं।
अधिकतम तापमान में गिरावट
भारी बारिश के बाद अधिकतम तापमान में दो डिग्री की गिरावट दर्ज की गई। ऊना का अधिकतम तापमान 32.6 डिग्री, शिमला 22.6, डलहौजी 21.5, चंबा 27.7, केलांग 17.1, धर्मशाला 26.0, कांगड़ा 30.4, हमीरपुर 31.9, सुंदरनगर 31.5, बिलासपुर 29.5, कल्पा 21.6, भुंतर 33.4 और जुब्बड़हट्टी का 25.0 डिग्री सेल्सियस रिकॉर्ड किया गया।